Ryszard Kapuściński

Ryszard Kapuściński [ryšard kapuščiňski] (* 4. marec 1932, Pińsk východné Poľsko, teraz Bielorusko – † 23. január 2007, Varšava) bol poľský reportér, novinár a publicista. Patril k najprekladanejším súčasným poľským autorom.

Narodil sa v učiteľskej rodine. V lete 1940 utiekol spolu s matkou do Ľvova pred deportáciami na Sibír. Otec, ako záložný dôstojník, bol povolaný do armády na jar 1939 a odišiel do poľského vnútrozemia. Bojoval na západnom fronte, neskôr padol do sovietskeho zajatia. 

Ako 17-ročný debutoval básňami v týždenníku Dziś i jutro (Dnes a zajtra). Maturoval v roku 1950 na varšavskom gymnáziu Stanisława Staszica a v roku 1956 absolvoval históriu na Varšavskej univerzite. Novinársku dráhu začal v novinách Sztandar Młodych (Zástava mladých).  

V roku 1956 dostal prvú cenu – Zlatý kríž za zásluhy – za reportáž To też jest prawda o Nowej Hucie (Aj to je pravda o Nowej Hute), v ktorej opísal ťažké životné podmienky robotníkov na socialistickej stavbe baníckeho kombinátu Nowa Huta neďaleko Krakova. Z novín odišiel v roku 1958 po odvolaní členov redakcie kvôli podpore týždenníka Po prostu (Priamo) kritického voči štátnym úradom.

Neskôr Kapuściński prešiel do týždenníka Polityka. Od roku 1962 pracoval pre poľskú tlačovú kanceláriu PAP ako stály zahraničný korešpondent v Afrike, Latinskej Amerike a Ázii. Dokumentoval pád cisárstva v Etiópii a Iráne. Od roku 1974 pôsobil v týždenníku Kultura.

V roku 1987 uviedlo londýnske divadlo Royal Court Theatre scénickú adaptáciu knihy Cesarz (Cisár), ktorá opisuje pád režimu Haileho Selassieho v Etiópii (hra bola neskôr uvedená aj v Poľsku). Celkovo získal viac ako 40 cien a vyznamenaní.

Dielo 
1962 Busz po polsku – Potĺkanie sa na poľský spôsob
1963 Czarne gwiazdy – Čierne hviezdy
1968 Kirgiz schodzi z konia – Kirgiz zlieza z koňa
1969 Gdyby cała Afryka – Keby celá Afrika
1969 Che Guevara – Dziennik z Boliwii – Che Guevara – Denník z Bolívie
1970 Dlaczego zginął Karl von Spreti? – Prečo zahynul Karl von Spreti?
1975 Chrystus z karabinem na ramieniu – Kristus s puškou na ramene
1976 Jeszcze dzień życia – Ešte deň života
1978 Wojna futbolowa – Fotbalová válka (po česky 1983)
1978 Cesarz – Cisár, české vydanie Na dvoře Krále králů (1980)
1982 Szachinszach – Šáhanšáh, po česky Na dvoře šáha šáhů (1981)
1986 Notes – básnická zbierka
1990 Lapidarium
1993 Imperium – Impérium, slovenské vydanie 2016, Vydavateľstvo Absynt
1995 Lapidarium II.
1997 Lapidarium III.
1998 Heban – Eben, slovenské vydanie 2003, vydavateľstvo Kalligram; 2016, Vydavateľstvo Absynt
2000 Lapidarium IV.
2000 Z Afryki – Z Afriky, fotografický album
2001 Lapidarium V.
2003 Autoportret reportera – Reportérov autoportrét
2004 Podróże z Herodotem – Cestovanie s Hérodotom
2006 Prawa natury – Zákony prírody, zbierka básní
2006 Ten Inny
2007 Lapidarium VI

Po smrti autora boli vydané:

2007 Rwący nurt historii. Zapiski o XX i XXI wieku
2008 Dałem głos ubogim

Slovenské preklady 

 KAPUŚCIŃSKI Ryszard. Eben. Bratislava : Kalligram, 2003. 307 s. ISBN 80-7149-585-9
 KAPUŚCIŃSKI Ryszard. Impérium. Krásno nad Kysucou : Absynt, 2016. 318 s. ISBN 978-80-971823-7-3
 KAPUŚCIŃSKI Ryszard. Eben. Krásno nad Kysucou : Absynt, 2016. 344 s. ISBN 978-80-89845-54-5
 KAPUŚCIŃSKI Ryszard. Šachinšach. Krásno nad Kysucou : Absynt, 2016. 160 s. ISBN 978-80-89845-71-2

 KAPUŚCIŃSKI Ryszard. Cisár. Žilina : Absynt, 2017. 152 s. ISBN 978-80-8203-000-9

 KAPUŚCIŃSKI Ryszard. Ďalší deň života. Žilina : Absynt, 2020. 128 s.ISBN 978-80-8203-179-2

Iné projekty

Externé odkazy 
 neoficiálne stránky 

Poľskí novinári
Poľskí spisovatelia
Absolventi Varšavskej univerzity